รมว.แรงงาน ลงพื้นที่จังหวัดระนอง เตรียมเปิดศูนย์แรกรับเข้าทำงานและสิ้นสุดการจ้าง รองรับการนำเข้าแรงงานต่างด้าวตาม MOU พร้อมตรวจเยี่ยมศูนย์บริการเบ็ดเสร็จ เพื่อต่ออายุการอนุญาตทำงานแรงงานประมง ตามมาตรา 83 ซึ่งเปิดเป็นวันแรก
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน พร้อมด้วยนายจรินทร์ จักกะพาก ปลัดกระทรวงแรงงาน นายอนุรักษ์ ทศรัตน์ อธิบดีกรมการจัดหางาน และผู้บริหารระดับสูงของกระทรวงแรงงาน ลงพื้นที่จังหวัดระนอง ตรวจสภาพการจ้างแรงงานประมงและการสแกนม่านตาแรงงานต่างด้าว พร้อมตรวจเยี่ยมการเปิดศูนย์บริการเบ็ดเสร็จ One Stop Service ต่ออายุใบอนุญาตทำงานแรงงานประมงทะเล ตามมาตรา 83 วันแรก รวมทั้งติดตามความพร้อมการเปิดศูนย์แรกรับเข้าทำงานและสิ้นสุดการจ้างจังหวัดระนอง เพื่อรองรับการนำเข้าแรงงานเมียนมาตาม MOU หลังเดินทางไปสาธารณรัฐแห่งสหภาพเมียนมาเพื่อหารือร่วมกับนายเต็งส่วย รัฐมนตรีว่าการกระทรวงแรงงาน ตรวจคนเข้าเมืองและประชากร สาธารณรัฐแห่งสหภาพเมียนมา ทั้งนี้ จังหวัดระนอง มีแรงงานต่างด้าวจำนวนทั้งสิ้น 42,372 คน ในจำนวนนี้เป็นแรงงานต่างด้าวในกิจการประมงทะเลที่ผ่านการสแกนม่านตาแล้ว จำนวน 3,655 คน โดยมีนายจ้างในกิจการประมงทะเล จำนวน 236 คน และยังขาดแคลนแรงงานประมงทะเลอีก 1,163 คนจากนายจ้าง 60 ราย รัฐบาลได้ให้ความสำคัญกับการแก้ไขปัญหาการขาดแคลนแรงงานประมงทะเล โดยเปิดต่ออายุการอนุญาตให้แรงงานต่างด้าวสามารถทำงานตามมาตรา 83 แห่งพระราชกำหนดการประมง พ.ศ.2558 ที่ผ่านการพิสูจน์สัญชาติแล้วออกไปเป็นเวลา 2 ปี ถึงวันที่ 30 กันยายน 2563 จึงขอย้ำเตือนให้นายจ้างรีบพาแรงงานต่างด้าวมาดำเนินการเริ่มตั้งแต่วันนี้ (20 สิงหาคม) ถึงวันที่ 30 กันยายน 2561 ณ ศูนย์บริการเบ็ดเสร็จ One Stop Service ที่สำนักงานจัดหางานจังหวัด 22 จังหวัดติดชายทะเล หรือสถานที่ที่เหมาะสมในแต่ละจังหวัด ภายในศูนย์จะดำเนินการ ประกอบด้วย สำนักงานตรวจคนเข้าเมือง ทำหน้าที่ตรวจลงตรา VISA กรมการจัดหางานออกใบอนุญาตทำงาน และกรมประมงออกหนังสือคนประจำเรือสำหรับคนต่างด้าว (SEABOOK)





รัฐมนตรีว่าการกระทรวงแรงงาน กล่าวไปต่อว่า หลังจากเจรจากับ นายเต็งส่วย รัฐมนตรีว่าการกระทรวงแรงงาน ตรวจคนเข้าเมืองและประชากร สาธารณรัฐแห่งสหภาพเมียนมานั้น ฝ่ายเมียนมาเห็นชอบให้มีการนำเข้าแรงงานเมียนมาตามระบบ MOU ซึ่งไทยจะเปิดศูนย์แรกรับเข้าทำงานและสิ้นสุดการจ้างที่จังหวัดระนอง ซึ่งจะเป็นศูนย์ที่รองรับแรงงานต่างด้าวที่เข้ามาทำงานอยู่ในประเทศไทย เป็นสถานที่อบรมให้ความรู้ด้านต่างๆ แก่แรงงานต่างด้าว เช่น การทำงาน กฎหมายต่าง ๆ การใช้ชีวิตอยู่ในประเทศไทย เป็นต้น รวมทั้งตรวจสอบและคัดกรองแรงงานต่างด้าวว่ามีนายจ้างจริงตรงตามสัญญาจ้าง และมีความพร้อมที่จะทำงานก่อนอนุญาตให้เข้ามาทำงานในประเทศไทย รวมทั้งประสานงานให้ความช่วยเหลือ และอำนวยความสะดวกแก่นายจ้างและแรงงานต่างด้าวเกี่ยวกับการดำเนินการให้เป็นไปตามสัญญาจ้าง ซึ่งศูนย์แรกรับฯ ดังกล่าว อยู่ใกล้ท่าเทียบเรือที่แรงงานต่างด้าวสัญชาติเมียนมาใช้ในการเดินทางระหว่างจังหวัดเกาะสอง สาธารณรัฐแห่งสหภาพเมียนมา และจังหวัดระนอง ประเทศไทย ประมาณ 1.5 กิโลเมตร